Simon Emil Ammitzbøll (RV), 2005-11-04:
Det er jo lidt af et samleforslag, vi har her.
Det meste af det er en gennemførelse af tillægsaftalen til medieforliget fra 2002 mellem V, K og Dansk Folkeparti, og vi kan jo så ønske de tre forligspartier tillykke med aftalen, som nok bliver gennemført uden større bekymringer over det, som jeg nu vil indlede med.
Jeg har tre bekymringer og en enkelt surprise, som jeg alligevel gerne vil dele med det øvrige Folketing.
Det Radikale Venstre er skeptisk over for nedlæggelsen af de lokale radio- og fjernsynsnævn, som det måske allerede er fremgået af debatten i dag.
Det problem, vi ser, er, at indflydelse på, hvilke stationer og hvilke programtyper der skal fremmes, fratages de lokale, og alt andet lige er det vel en fordel, at der kan tages lokale hensyn, når der er tale om lokal radio og lokalt tv.
Ved Radio- og tv-nævnet virkelig mere om de lokale forhold, end de lokale nævn gør?
Det kan man i hvert fald have lov til at tvivle på.
En hel anden sag er problematikken omkring must carry.
Jeg synes, at med hele den her problematik er man nødt til at gå sådan lidt tilbage og se nærmere på, hvad det egentlig er, der er sket.
Først har man besluttet, at de ikkekommercielle tv-stationer skal have vinduer fra kl. 9 til kl. 12 om formiddagen på netværksstationerne, og det er endda sådan, at hvis der kun er nogle, der vil sende i 1 time, så skal de sende fra kl. 9 til kl. 10.
De kan ikke sende fra kl. 11 til kl. 12, fordi den ikkekommercielle programvirksomhed starter kl. 9, og så fylder man op, alt efter hvor mange der vil.
Så kan man jo selv regne ud, hvor mange seere der er på det tidspunkt.
Ud fra det perspektiv, at man har placeret de ikkekommercielle mellem kl. 9 og kl. 12, kan det vel være fint nok at afskaffe must carry, for hvad er så hele pointen med det?
Man kunne så overveje at flytte de ikkekommercielle tv-stationers vinduer, men det tvivler jeg på at der vil være opbakning til hos flertallet i Folketinget.
Et helt tredje element er så forenklingen af tilskudsordningen.
Det er en mindre bekymring, som jeg bare vil spørge ind til.
Det Radikale Venstre er nemlig generelt positivt over for forenklinger, og vi kan jo også forstå, at der ikke er tale om besparelser.
Det har kulturministeren garanteret i et notat til Kulturudvalget – og tak for det.
Men der er nogle, der får mere, og nogle, der får mindre, og der er i hvert fald, som hr. Jens Rohde også var inde på, en lang række lokale folk, der er kommet med deres klager til Folketingets medieordførere.
Derfor synes jeg, at det kunne være rart at få et overblik over, hvordan det vil ramme de nuværende græsrodsstationer.
Kan vi få lov til at se et mere konkret notat med nogle udvalgte eksempler på, hvordan det vil ramme?
Det både kan og vil jeg selvfølgelig spørge nærmere ind til også under udvalgsarbejdet.
Den sidste del, jeg vil kommentere, er forslaget om at forhøje strafferammen for pirateri til fængsel i op til 2 år under særlig skærpende omstændigheder.
Lad det være slået fast med det samme, at Det Radikale Venstre kan støtte en forhøjelse af strafferammen.
Der er tale om økonomisk kriminalitet, og netop hårdere straffe til den økonomisk beregnende form for kriminalitet bakker Det Radikale Venstre helt og fuldt op om.
Faktisk ved hver eneste lejlighed, der byder sig til at skærpe strafferammerne for den økonomiske kriminalitet, slår vi til.
Men det er måske netop her, jeg kommer til dagens surprise.
Fra radikal side undrer vi os nemlig over, at der kun bliver tale om en skærpelse op til 2 år.
Strafferammen for ophavsretskrænkelser er fastlagt op til 6 år, og der er vel netop tale om krænkelse af ophavsret i disse sager, når folk helt ulovligt nedtager tv-udsendelser, som de ikke har betalt for.
Det fremgår i hvert fald af artikler i Nordjyske Stiftstidende.
Derudover forstår jeg, at Europa-Kommissionen er kommet med et direktivforslag, som i øjeblikket er til behandling i Europa-Parlamentet, hvor man anbefaler strafferammer på minimum 4 år.
Det kunne jeg godt tænke mig at kulturministeren forholder sig til.
Det skal være de indledende bemærkninger herfra.